### | | | | --- | --- | | | | | --- | | **Teknik- og Miljøudvalget** 8. februar 2018 Sagsnr. 710-2016-14953 Dok.nr. 710-2018-10855 Sagsbehandler DPHHJE | | 10.                 Anlægsbevilling til realisering af program for områdefornyelse af Dommerparken, Hammel - Åbent

###

|  |  |
| --- | --- |
| Tidl. politisk behandling | BY, 15.12.15, pkt. 176, BY, 24.04.17, pkt. 61 |
| Forventet sagsgang | TM-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage
stilling til en anlægsbevilling til den resterende del af etape 1 i
masterplanen for Dommerparken i Hammel. Formålet med bevillingen er at fortsætte
omdannelsen af det overflødiggjorte erhvervsområde til et mere boligegnet
byområde og at klargøre området til det kommende plejecenterbyggeri.

Byrådet godkendte 24. juni 2014
”Program for områdefornyelse af den centrale del af Hammel” og ”Masterplan for
byomdannelsesområdet i Hammel”. Byomdannelsesområdet er efterfølgende blevet
navngivet Dommerparken. Den fysiske gennemførelse af områdefornyelsesprojektet
løber i fem år fra primo august 2014 til ultimo juni 2019.

Realiseringen af masterplanen for
Dommerparken er opdelt i seks etaper. Med de tre første etaper, 0A, 0B og [adresse], klargøres
byomdannelsesområdet ved etablering af udvalgte grønne anlæg og rekreative
forbindelser gennem området. Der er afsat rådighedsbeløb til realisering af
etaperne 0A, 0B og 0C i budgetårene 2015-2016. Etape 1 omfatter klargøring af
området omkring det nye plejecenter og byggefelterne mellem Anbækvej og
plejecenterbyggeriet i løbet af budgetårene 2017-2018.

Teknik og Kultur søger om en
anlægsbevilling på i alt netto 8,2 mio. kr. afsat i Budget 2018-21 til
færdiggørelse af etape 1. Etapeopdelingen fremgår af vedlagte kort.

**VURDERING**

Etape 1
omfatter klargøring af slagterigrunden med nedrivning, oprensning og lignende
samt gennemførelse af detailprojektering og udbud af rådgivnings- og
anlægsopgaver mv.

Realiseringen
af denne etape er muliggjort gennem vedtagelse af lokalplan nr. 368, der udstikker
de overordnede rammer for områdets indretning, anvendelse og udformning.

Realiseringen
af etape 1 har sammenhæng med det igangsatte plejecenterbyggeri, idet
nærværende anlægsbevilling omfatter anlæg af vej- og stiadgang til plejecentret
samt øvrig klargøring til boligbebyggelse gennem etablering af grønne områder
og bufferzone mod nærliggende erhvervsejendomme.

Tidsplanen for realisering af
masterplanen for Dommerparken er koordineret med tidsplanen for opførelse af
plejecenteret, der skal opføres centralt i området. Esmarelda Brandt og
klargøringen af etape 1 forventes afsluttet medio 2019.

For at overholde tidsplanen skal
arbejdet med klargøring af området påbegyndes snarest muligt, hvorfor der nu
søges en anlægsbevilling til formålet.

Der
indgår ikke udgifter til ejendomserhvervelserne i bevillingen, idet disse
finansieres over jordforsyningen.

**ØKONOMI**

I 2018 er der afsat et
rådighedsbeløb på 8,2 mio. kr. til ”Nedrivning og forberedende arbejder i
Dommerparken i Hammel”.

Teknik og Kultur foreslår, at der
gives en anlægsbevilling på 8,2 mio. kr. til
udgifter til klargøring og udvikling af Dommerparken i Hammel. Beløbet vil
blive anvendt som angivet nedenfor.

|  |  |
| --- | --- |
| **Projekt** | **Kr.** |
| Resterende nedrivning af bygninger på [adresse] og Fabriksvej 6 (tidl. slagterigrund) | 4.700.000 |
| Resterende anlægsarbejder (klargøring af forsyningsledninger, samt delvis etablering af veje, stier og grønne områder) | 3.500.000 |
| **I alt** | **8.200.000** |

**INDDRAGELSE**

Der har i forbindelse med
masterplanens udarbejdelse og politiske vedtagelse været borgerinddragelse i
form af borgermøder, individuelle møder med lodsejere, samt borgerarrangementer
i området.

**INDSTILLING**

Direktøren for Teknik og Kultur indstiller
til Byrådet:

1. At der
godkendes en anlægsbevilling til udgifter på 8,2 mio. kr. til færdiggørelse af
etape 1 i [adresse] i Hammel, som finansieres af de afsatte rådighedsbeløb i
2018.

**BESLUTNING**

**Bilag**

|  |  |
| --- | --- |
| Kort over etape 0 og 1 i [adresse]
| Tids- og procesplan for realisering af Masterplan for Dommerparken i Hammel | 710-2018-11695 |